Remus Borza, administratorul judiciar la Hidroelectrica, a fost audiat ca martor la DNA într-un dosar în care sunt cercetate modalitățile în care au fost atribuite și s-au derulat contractele de retehnologizare de la hidrocentralele Porțile de Fier I și II. Prejudiciile totale ar fi de circa un miliard de euro.

La ieșirea din DNA, Remus Borza a declarat presei că a fost audiat în legătură cu retehnologizarea la Porțile de Fier II, unde prețurile au fost mărite și de 12 ori față de prețul normal. Contractele ar fi fost date prin încredințare directă, în loc să se facă licitații transparente.

Primul contract, pentru retehnologizarea hidrocentralei Porțile de Fier I ar fi fost încredințat în 1997, la inițiativa lui Călin Popescu Tăriceanu, ministrul Economiei de atunci, direct firmei elvetiene Sulzer Hydro (absorbita ulterior de societatea elvețiană VA TECH). La fel ar fi procedat ulterior și fostul ministru al Economiei, Dan Ioan Popescu: ar fi dat direct contracte, tot fără licitație, pentru retehnologizarea hidrocentralei Porțile de Fier II.

Primul contract pentru retehnologizarea la Porțile de Fier I, încredințat firmei elvețiene Sulzer Hydro la inițiativa lui Tăriceanu, ar fi fost intermediat de omul de afaceri Nicolae Buzăianu, care atunci era angajatul elvețienilor. Tot el ar fi fost reprezentantul firmei VA TECH pentru atribuirea directă a contractului de retehnologizarea la Porțile de Fier II de către fostul ministru Dan Ioan Popescu. Contracte păguboase pentru Hidroelectrica ar fi fost atribuite și între 2007-2010.

DNA nu a furnizat informații cu privire la suspecții din dosar.